Francis Ford Coppola
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske filmskapere
Francis Ford Coppola er en filmregissør, filmprodusent og manusforfatter fra USA. Han var sammen med Martin Scorsese den fremste bidragsyteren til den såkalte nye "New York-bølgen" innen amerikansk film fra slutten av 1960-tallet, og sto bak flere sjangerdefinerende filmer i tiårene som fulgte, derav mange med litterære forelegg.
Coppola er anerkjent som en av historiens viktigste filmskapere. Han har vunnet en rekke priser for sitt arbeid, deriblant fem Oscar, fire Golden Globe og to Gullpalmer. Debut Etter å ha tatt universitetsutdannelse innen drama og film i New York, begynte Coppola som manusforfatter og bidro til Paris, brûle-t-il? (Brenner Paris?, 1966), Patton (Patton – menneske og soldat, 1970) og The Great Gatsby (Den store Gatsby, 1974).Han regidebuterte i 1961, og jobbet som assistent for produsenten Roger Corman. Etter å ha blitt lagt merke til med You're a Big Boy Now (1967), regisserte han musikalen Finian's Rainbow (1968) med Fred Astaire. Året etter grunnla han det uavhengige produksjonsselskapet American Zoetrope sammen med George Lucas, og dette ble starten på at langvarig samarbeid mellom de to. Fra 1970-tallet Coppola ble et sentralt navn i amerikansk film med mafiasagaen The Godfather (Gudfaren, 1972, Oscar-pris) etter Mario Puzos roman, hvor Coppola og Puzo skrev det Oscar-vinnende manuset sammen.Etter den stringente The Conversation (Avlyttingen, 1973), med Gene Hackman som avlyttingsekspert, ble oppfølgeren The Godfather Part 2 (Gudfaren del II, 1974, Oscar-pris) en ny stor kinosuksess, og Coppola rundet av tiåret med den ambisiøse Apocalypse Now! (Apokalypse nå!, 1979) som blandet Vietnam-konflikten og Joseph Conrads roman om kolonialismen, Heart of Darkness, fra 1902. Den har i ettertid blitt stående som et sentralt verk i filmhistorien. Variert fra 1980-tallet Både The Outsiders (1983) og Rumble Fish (1983) var ungdomsskildringer basert på Susan Eloise Hintons bøker. Etter den påkostede The Cotton Club (1984) kom den mer vitale Tucker: The Man and His Dream (1988), som skildret en bilfabrikant og outsider.Etter The Godfather Part III (Gudfaren del III, 1990) laget han blant annet Dracula (1992), en påkostet og effektsterk nyinnspilling av Bram Stokers klassiske brevroman, og John Grisham-filmatiseringen The Rainmaker (1997). Coppola forsøkte seg lenge som uavhengig produsent. American Zoetrope gikk imidlertid etter mange tilbakeslag konkurs i 1990.Fra 00-tallet har Coppola bare sporadisk regissert filmer. De fleste har fått lunken mottakelse, som kjærlighetsdramaet Youth Without Youth (2007) og oppvekstskildringen Distant Vision (2015).Francis Ford Coppola er far til filmskaperen Sofia Coppola og onkel til skuespilleren Nicolas Cage. Les mer i Store norske leksikon film i USA Hollywood spillefilm